和姚令公哭李尚書乂
作者：張九齡
朝代：唐

paragraphs: 貴賤雖殊等，平生竊下風。
雲泥勢已絕，山海納還通。
忽歎登龍者，翻將弔鶴同。
琴詩猶可託，劍履獨成空。
疇昔嘗論禮，興言每匪躬。
人思崔琰議，朝掩祭遵公。
作善神何酷，依仁命不融。
天文虛北斗，人事罷南宮。
上幸既傷舊，下流彌感衷。
無恩報國士，徒欲問玄穹。